LIETUVOS RESPUBLIKOS VYRIAUSYBĖ

N U T A R I M A S

DĖL POTENCIALIAI PAVOJINGŲ ĮRENGINIŲ KATEGORIJŲ SĄRAŠO, ĮGALIOJIMŲ SUTEIKIMO VIEŠOSIOMS ĮSTAIGOMS TIKRINTI POTENCIALIAI PAVOJINGŲ ĮRENGINIŲ TECHNINĘ BŪKLĘ TVARKOS, ĮRENGINIŲ TECHNINĖS BŪKLĖS TIKRINIMO ĮSTAIGŲ KOLEGIALIŲ VALDYMO ORGANŲ SUDARYMO TVARKOS PATVIRTINIMO IR VALSTYBĖS INSTITUCIJŲ, ATSAKINGŲ UŽ POTENCIALIAI PAVOJINGŲ ĮRENGINIŲ PRIEŽIŪROS ORGANIZAVIMĄ, PASKYRIMO, TAIP PAT LIETUVOS RESPUBLIKOS VYRIAUSYBĖS 1994 M. GRUODŽIO 14 D. NUTARIMO NR. 1251 "DĖL POTENCIALIAI PAVOJINGŲ ĮRENGINIŲ IR PAVOJINGŲ DARBŲ (GAMYBŲ PROCESŲ) SĄRAŠŲ PATVIRTINIMO" DALINIO PAKEITIMO

2001 m. birželio 29 d. Nr. 817

Vilnius

Vadovaudamasi Lietuvos Respublikos potencialiai pavojingų įrenginių priežiūros įstatymo (Žin.,1996, Nr. 46-1116; 2000, Nr. 89-2742) 4 straipsnio 1 dalies 1, 3, 4 ir 5 punktais, Lietuvos Respublikos Vyriausybė nutaria:

1. Patvirtinti pridedamus:

1.1. potencialiai pavojingų įrenginių kategorijų sąrašą;

1.2. Įgaliojimų suteikimo viešosioms įstaigoms tikrinti potencialiai pavojingų įrenginių techninę būklę tvarką;

1.3. Įrenginių techninės būklės tikrinimo įstaigų kolegialių valdymo organų sudarymo tvarką.

2. Paskirti valstybės institucijas, atsakingas už atskirų kategorijų įrenginių priežiūros organizavimą:

2.1. Sveikatos apsaugos ministeriją – už visų kategorijų techninius medicinos įrenginius ir jų įrangą (9 grupė);

2.2. Ūkio ministeriją – už visų kategorijų garo ir vandens šildymo katilus ir jų įrangą (1 grupė), visų kategorijų slėginius indus ir jų įrangą (2 grupė), visų kategorijų pavojingų medžiagų slėginius vamzdynus, slėginius garotiekius ir karšto vandens vamzdynus bei jų įrangą (3 grupė) ir visų kategorijų sprogioje aplinkoje naudojamus elektros įrenginius (10 grupė);

2.3. Socialinės apsaugos ir darbo ministeriją – už visų kategorijų pavojingų medžiagų talpyklas ir jų įrangą (4 grupė), visų kategorijų liftus ir jų įrangą (5 grupė), visų kategorijų lynų kelius, funikulierius ir jų įrangą (6 grupė), visų kategorijų eskalatorius ir jų įrangą (7 grupė), visų kategorijų kėlimo kranus ir jų įrangą (8 grupė) ir visų kategorijų pramoginius įrenginius ir jų įrangą (11 grupė).

3. Pavesti 2 punkte nurodytoms institucijoms, vadovaujantis šiuo nutarimu patvirtintu potencialiai pavojingų įrenginių kategorijų sąrašu, iki 2001 m. rugsėjo 1 d. sudaryti ir patvirtinti:

3.1. įrenginių techninės būklės tikrinimo įstaigų prižiūrimų potencialiai pavojingų įrenginių (nurodant jų parametrus) sąrašą;

3.2. potencialiai pavojingų įrenginių valstybės registre registruojamų įrenginių (nurodant jų parametrus) sąrašą.

Nurodytos 2.1 ir 2.2 punktuose institucijos potencialiai pavojingų įrenginių sąrašus (nurodant jų parametrus) derina su Socialinės apsaugos ir darbo ministerija.

4. Nustatyti, kad:

4.1. tuo atveju, kai į valstybės institucijas, atsakingas už atskirų kategorijų įrenginių priežiūros organizavimą, nesikreipia įgaliojimų siekiančios įstaigos, tokią įstaigą steigia valstybės institucija, atsakinga už atskirų kategorijų įrenginių priežiūros organizavimą. Iki įgaliojimų siekianti įstaiga bus paskirta arba įsteigta, konkrečių įrenginių techninės būklės tikrinimą laikinai, bet ne vėliau kaip iki 2001 m. gruodžio 31 d., pavedama atlikti toms įstaigoms ar organizacijoms, kurios šias funkcijas vykdė, iki įsigaliojo Lietuvos Respublikos potencialiai pavojingų įrenginių priežiūros įstatymo pakeitimo įstatymas (Žin., 2000, Nr. 89-2742);

4.2. šiuo nutarimu patvirtinta Įgaliojimų suteikimo viešosioms įstaigoms tikrinti potencialiai pavojingų įrenginių techninę būklę tvarka netaikoma organizuojant techninių medicinos įrenginių ir jų įrangos, išskyrus terapijai naudojamas barokameras, techninės būklės tikrinimą. Sveikatos apsaugos ministerija iki 2001 m. gruodžio 1 d. parengia ir suderinusi su Socialinės apsaugos ir darbo ministerija pateikia Lietuvos Respublikos Vyriausybei tvirtinti Įgaliojimų suteikimo viešosioms įstaigoms tikrinti techninių medicinos įrenginių ir jų įrangos techninę būklę tvarką.

5. Iš dalies pakeisti Lietuvos Respublikos Vyriausybės 1994 m. gruodžio 14 d. nutarimą Nr. 1251 „Dėl potencialiai pavojingų įrenginių ir pavojingų darbų (gamybos procesų) sąrašų patvirtinimo“ (Žin., 1994, Nr. 98-1943):

5.1. išdėstyti antraštę taip:

„Dėl pavojingų darbų (gamybos procesų) sąrašų patvirtinimo“;

5.2. pripažinti netekusiais galios 1.1, 2 ir 4.1 punktus.

L. e. ūkio ministro pareigas,

l. e. Ministro Pirmininko pareigas	Eugenijus Gentvilas

L. e. socialinės apsaugos ir darbo

ministro pareigas	Vilija Blinkevičiūtė

Patvirtinta

Lietuvos Respublikos Vyriausybės

2001 m. birželio 29 d. nutarimu Nr. 817

POTENCIALIAI PAVOJINGŲ ĮRENGINIŲ KATEGORIJOS

1. Garo ir vandens šildymo katilai ir jų įranga: kūrenami arba kitaip šildomi slėginiai įrenginiai1 Šių įrenginių skirstymas į kategorijas nustatytas ūkio ministro 2000 m. spalio 6 d. įsakymu Nr. 349 „Dėl Slėginių įrenginių techninio reglamento tvirtinimo“ (Žin., 2000, Nr. 88-2726) patvirtinto Slėginių įrenginių techninio reglamento 3 straipsnyje. , skirti garui ir perkaitintam vandeniui gaminti.

2. Slėginiai indai ir jų įranga:

2.1. dujų, suskystintųjų dujų, ištirpintų suslegiant dujų, garų, taip pat tų skysčių, kurių garų slėgis, esant didžiausiai leidžiamajai temperatūrai, yra 0,5 baro didesnis už normalų atmosferos slėgį (1013 mbar), indai, skirti 1 grupės2 Šių medžiagų grupavimas nustatytas ūkio ministro 2000 m. spalio 6 d. įsakymu Nr. 349 patvirtinto Slėginių įrenginių techninio reglamento 4 straipsnio 2 dalyje. takiosioms medžiagoms, ir jų įranga;

2.2. dujų, suskystintųjų dujų, ištirpintų suslegiant dujų, garų, taip pat tų skysčių, kurių garų slėgis, esant didžiausiai leidžiamajai temperatūrai, yra 0,5 baro didesnis už normalų atmosferos slėgį (1013 mbar), indai, skirti 2 grupės2 takiosioms medžiagoms, ir jų įranga;

2.3. skysčių, kurių garų slėgis, esant didžiausiai leidžiamajai temperatūrai, yra didesnis už normalų atmosferos slėgį (1013 mbar) daugiau kaip 0,5 baro, indai, skirti 1 grupės2 takiosioms medžiagoms, ir jų įranga;

2.4. skysčių, kurių garų slėgis, esant didžiausiai leidžiamajai temperatūrai, yra didesnis už normalų atmosferos slėgį (1013 mbar) daugiau kaip 0,5 baro, indai, skirti 2 grupės2 takiosioms medžiagoms, ir jų įranga.

3. Pavojingų medžiagų slėginiai vamzdynai, slėginiai garotiekiai ir karšto vandens vamzdynai bei jų įranga:

3.1. dujų, suskystintųjų dujų, ištirpintų suslegiant dujų, garų ir tų skysčių, kurių garų slėgis, esant didžiausiai leidžiamajai temperatūrai, už normalų atmosferos slėgį didesnis kaip 0,5 baro (1013 mbar), vamzdynai, skirti 1 grupės2 takiosioms medžiagoms, ir jų įranga;

3.2. dujų, suskystintųjų dujų, ištirpintų suslegiant dujų, garų ir tų skysčių, kurių garų slėgis, esant didžiausiai leidžiamajai temperatūrai, už normalų atmosferos slėgį didesnis kaip 0,5 baro (1013 mbar), vamzdynai, skirti 2 grupės2 takiosioms medžiagoms, ir jų įranga;

3.3. skysčių, kurių garų slėgis, esant didžiausiai leidžiamajai temperatūrai, yra didesnis už normalų atmosferos slėgį (1013 mbar) daugiau kaip 0,5 baro, vamzdynai, skirti 1 grupės2 takiosioms medžiagoms, ir jų įranga;

3.4. skysčių, kurių garų slėgis, esant didžiausiai leidžiamajai temperatūrai, yra didesnis už normalų atmosferos slėgį (1013 mbar) daugiau kaip 0,5 baro, vamzdynai, skirti 2 grupės2 takiosioms medžiagoms, ir jų įranga.

4. Pavojingų medžiagų talpyklos ir jų įranga: 1grupės2 takiųjų medžiagų stacionarios ir mobilios talpyklos ir jų įranga.

5. Liftai ir jų įranga:

5.1. liftai ir keltuvai žmonėms kelti bei jų įranga;

5.2. krovininiai liftai ir keltuvai bei jų įranga.

6. Lynų keliai, funikulieriai ir jų įranga:

6.1. mašininės pavaros keleiviniai lynų keliai ir jų įranga;

6.2. kabamieji dviejų lynų krovininiai keliai ir jų įranga;

6.3. funikulieriai ir jų įranga.

7. Eskalatoriai ir jų įranga:

7.1. tarpaukštiniai ir tuneliniai eskalatoriai ir jų įranga;

7.2. judantieji keleivių takai ir jų įranga.

8. Kėlimo kranai ir jų įranga:

8.1. mašininės pavaros kėlimo kranai ir jų įranga;

8.2. savaeigiai keltuvai žmonėms kelti.

9. Techniniai medicinos įrenginiai ir jų įranga:

9.1. neimplantuojami aktyvieji medicinos įrenginiai;

9.2. kūdikių inkubatoriai;

9.3. aktyviųjų implantų išoriniai aktyvieji komponentai.

10. Sprogioje aplinkoje naudojami elektros įrenginiai: II grupės3 Įrenginių grupavimas nustatytas ūkio ministro 1999 m. gruodžio 27 d. įsakymu Nr. 432 „Dėl Įrangos ir apsaugos sistemų, naudojamų potencialiai sprogioje aplinkoje, techninio reglamento tvirtinimo“ (Žin., 2000, Nr. 7-198) patvirtinto Įrangos ir apsaugos sistemų, naudojamų potencialiai sprogioje aplinkoje, techninio reglamento 1 straipsnio 1.3 punkte. elektros įrenginiai, naudojami 0, 1, 2, 20, 21 ir 22 zonose4 Zonos nustatytos socialinės apsaugos ir darbo ministro 2000 m. gruodžio 27 d. įsakymu Nr. 110 „Dėl Darbuotojų, dirbančių potencialiai sprogioje aplinkoje, saugos nuostatų patvirtinimo“ (Žin., 2001, Nr. 1-16) patvirtintų Darbuotojų, dirbančių sprogioje aplinkoje, saugos nuostatų I priede. .

11. Pramoginiai įrenginiai ir jų įranga: pasivažinėjimo atrakcionai ir jų įranga.

______________

Patvirtinta

Lietuvos Respublikos Vyriausybės

2001 m. birželio 29 d. nutarimu Nr. 817

ĮGALIOJIMŲ SUTEIKIMO VIEŠOSIOMS ĮSTAIGOMS TIKRINTI POTENCIALIAI PAVOJINGŲ ĮRENGINIŲ TECHNINĘ BŪKLĘ TVARKA

I. BENDROSIOS NUOSTATOS

1. Ši tvarka reglamentuoja viešųjų įstaigų (toliau vadinama – įstaigos), siekiančių tapti įgaliotomis potencialiai pavojingų įrenginių (toliau vadinama – įrenginiai) privalomosios techninės būklės (toliau vadinama – techninė būklė) tikrinimo įstaigomis, kompetenciją, įgaliojimų joms suteikimą ir panaikinimą.

2. Šios tvarkos privalo laikytis valstybės institucijos, Lietuvos Respublikos Vyriausybės paskirtos atsakingomis už atskirų kategorijų potencialiai pavojingų įrenginių priežiūros organizavimą (toliau vadinama – valstybės institucijos), įstaigos, siekiančios tapti įgaliotomis įrenginių techninės būklės tikrinimo įstaigomis, ir šiuos įgaliojimus gavusios įstaigos.

3. Įgaliotos įrenginių techninės būklės tikrinimo įstaigos įrenginių priežiūros teisės aktų nustatyta tvarka ir vadovaudamosi įrenginių techniniais dokumentais įvertina įrenginių techninę būklę, teikia išvadas įrenginių savininkams dėl įrenginių tinkamumo pradėti juos naudoti ir tikrina naudojamų įrenginių techninę būklę.

4. Šioje tvarkoje vartojamos sąvokos atitinka Lietuvos Respublikos potencialiai pavojingų įrenginių priežiūros įstatyme apibrėžtas sąvokas.

5. Siekianti gauti įgaliojimus tikrinti įrenginių techninę būklę įstaiga turi atitikti LST EN 45004 standarto „Bendrieji įvairių tipų kontrolės įstaigoms keliami reikalavimai“ reikalavimus, tai viena iš sąlygų, kad įstaiga atitiktų įrenginių techninės būklės tikrinimo įstaigoms keliamus būtinus reikalavimus. Nuo 2004 m. sausio 1 d. įgaliojimai tikrinti įrenginių techninę būklę bus suteikiami tik akredituotoms įstaigoms. Iki šios datos įgaliojimai gali būti suteikiami ir neakredituotoms įstaigoms, kurios iki 2004 m. sausio 1 d. turės būti nustatytąja tvarka akredituotos.

II. REIKALAVIMAI ĮSTAIGOMS, SIEKIANČIOMS TAPTI ĮGALIOTOMIS ĮRENGINIŲ TECHNINĖS BŪKLĖS TIKRINIMO ĮSTAIGOMIS

6. Įstaiga, siekianti tapti įgaliota įrenginių techninės būklės tikrinimo įstaiga, turi atitikti šiuos pagrindinius reikalavimus:

6.1. įstaigos organizacinė struktūra turi leisti atlikti technines funkcijas pagal suteikiamus įgaliojimus:

6.1.1. įstatuose turi būti nurodytos vadovų ir įrenginių techninės būklės tikrinimo specialistų (ekspertų) pareigos ir teisės, užtikrinančios įrenginių techninės būklės tikrinimo veiklą;

6.1.2. turi būti paskirti asmenys, kurie vadovautų įrenginių techninės būklės tikrinimo organizavimui;

6.2. įstaigos personalas:

6.2.1. įstaigos vadovas, padalinių vadovai ir asmenys, kurie tikrins įrenginių techninę būklę, turi būti reikiamos kvalifikacijos, nejusti išorinio komercinio, finansinio ar kitokio poveikio veiklos objektyvumui ir tikrinimo rezultatams;

6.2.2. padalinių vadovai ir atitinkamos kategorijos įrenginių ekspertai turi būti apmokyti, sugebėti priimti profesionalius sprendimus dėl įrenginių atitikties saugos reikalavimams. Įrenginių techninės būklės tikrinimo personalo kvalifikacijos reikalavimai turi būti nurodyti kiekvienos pareigybės pareiginėse instrukcijose;

6.2.3. įstaigos vadovo techninė kvalifikacija negali būti žemesnė už kvalifikaciją ekspertų, tikrinančių kurios nors kategorijos įrenginių techninę būklę;

6.3. naudojama įranga:

6.3.1. turi būti tinkama atlikti veiksmams, kurių reikia įrenginių techninei būklei įvertinti;

6.3.2. turi būti prižiūrima pagal jų dokumentų ir instrukcijų reikalavimus. Tikrinimui naudojamos matavimo priemonės turi būti patikrintos atitinkamų patikros ar kalibravimo įstaigų;

6.4. veiklos nepriklausomumas ir nešališkumas:

6.4.1. įstaiga visais atžvilgiais turi būti nepriklausoma ir nešališka (ji negali būti nei įrenginių projektuotoja, gamintoja, gamintojo įgaliota atstove, tiekėja, surinkėja, montuotoja, naudotoja, negali teikti įrenginių savininkams nuolatinės įrenginių priežiūros paslaugų);

6.4.2. įstaigos personalo, tikrinančio įrenginių techninę būklę, darbo užmokestis neturi priklausyti nuo atliekamo patikrinimo rezultatų.

7. Įstaiga, siekianti tapti įgaliota įrenginių techninės būklės tikrinimo įstaiga, dar turi atitikti šiuos papildomus reikalavimus:

7.1. įsipareigoti, kad valstybės institucijai priėmus sprendimą suteikti įgaliojimus tikrinti įrenginių techninę būklę sudarys civilinės atsakomybės draudimo sutartį, numatytą Lietuvos Respublikos potencialiai pavojingų įrenginių priežiūros įstatymo 9 straipsnio 1 dalies 3 punkte;

7.2. turėti parengusi įrenginių techninės būklės tikrinimo paslaugų kainų ir (ar) tarifų, kurie neturi viršyti patvirtintųjų Lietuvos Respublikos Vyriausybės, projektą;

7.3. turėti banke įrenginių techninės būklės tikrinimo veiklai skirtą atskirą sąskaitą, jeigu įstaiga vykdo ar numato vykdyti veiklą, numatytą Lietuvos Respublikos potencialiai pavojingų įrenginių priežiūros įstatymo 8 straipsnio 2 ir 3 dalyse.

III. ĮSTAIGŲ, SIEKIANČIŲ TAPTI ĮGALIOTOMIS ĮRENGINIŲ TECHNINĖS BŪKLĖS TIKRINIMO ĮSTAIGOMIS, DOKUMENTŲ PATEIKIMAS

8. Įstaiga, siekianti tapti įgaliota įrenginių techninės būklės tikrinimo įstaiga, pateikia valstybės institucijai (suteikiančiai įgaliojimus) prašymą suteikti šiuos įgaliojimus. Prašyme nurodoma potencialiai pavojingų įrenginių, kurių techninę būklę įstaiga numato tikrinti, grupė (grupės) ir (ar) kategorija (kategorijos). Prie prašymo pridedama:

8.1. įstaigos įstatų įregistravimo pažymėjimo ir įstaigos įstatų, užtikrinančių funkcijų pagal suteiktus įgaliojimus vykdymą, kopijos;

8.2. akreditacijos pažymėjimo ir jo priedo kopijos. Jeigu įstaiga neakredituota – vadovo raštas, kuriame turi būti pateikta informacija (organizacinė įstaigos schema, techninė kompetencija, darbuotojų kvalifikacija, naudojamos įrangos sąrašas) apie įstaigos atitiktį šios tvarkos 6.1–6.4 punktuose nurodytiems konkretiems reikalavimams ir numatomas įstaigos akreditacijos teikiamoms paslaugoms laikas;

8.3. įsipareigojimas sudaryti civilinės atsakomybės draudimo sutartį;

8.4. atskirų kategorijų (kategorijos) įrenginių techninės būklės tikrinimo kainų (tarifų) projektas ir jų nustatymo taisyklės.

IV. ĮGALIOJIMŲ TIKRINTI POTENCIALIAI PAVOJINGŲ ĮRENGINIŲ TECHNINĘ BŪKLĘ SUTEIKIMAS IR PANAIKINIMAS

9. Sprendimą dėl įgaliojimų tikrinti įrenginių techninę būklę suteikimo priima valstybės institucija, atsižvelgdama į valstybės institucijos vadovo įsakymu sudarytos komisijos išvadas. Komisija vertina kiekvienos konkrečios įstaigos atitiktį šios tvarkos 6 ir 7 punktuose nurodytiems reikalavimams. Įstaigos atitiktį šios tvarkos 6.3 punkto reikalavimams įvertinti komisija gali pasitelkti nepriklausomus ekspertus ir kitus konsultantus, už kurių paslaugas sumoka įgaliojimų siekianti įstaiga.

10. Valstybės institucijos vadovo sudaryta komisija, išnagrinėjusi įstaigos, siekiančios tapti įgaliota įrenginių techninės būklės tikrinimo įstaiga, prašymą ir prie jo pridėtus dokumentus, teikia išvadas:

10.1. per kalendorinį mėnesį nuo šios tvarkos 8 punkte nurodyto prašymo ir visų dokumentų užregistravimo valstybės institucijoje dienos, kai įstaigos atitiktį šios tvarkos 6 ir 7 punktų reikalavimams komisija vertina be nepriklausomų ekspertų ir kitų konsultantų pagalbos;

10.2. per du kalendorinius mėnesius nuo šios tvarkos 8 punkte nurodyto prašymo ir visų dokumentų užregistravimo valstybės institucijoje dienos, kai įstaigos atitiktį šios tvarkos 6.3 punkto reikalavimams komisija vertina pasitelkusi nepriklausomus ekspertus ir kitus konsultantus.

11. Įstaigai, siekiančiai tapti įgaliota įrenginių techninės būklės tikrinimo įstaiga, sumokėjus už pasitelktų nepriklausomų ekspertų ir kitų konsultantų paslaugas (jeigu jų buvo), pagal komisijos pateiktas išvadas valstybės institucija per penkias darbo dienas po išvadų pateikimo priima sprendimą dėl įgaliojimų suteikimo.

12. Jeigu valstybės institucija priima sprendimą įgaliojimų nesuteikti, per penkias darbo dienas po sprendimo priėmimo ji privalo pateikti įstaigai motyvuotą raštą ir komisijos pateiktas išvadas (kopiją).

13. Valstybės institucija gali įgalioti tikrinti įrenginių techninę būklę tik Lietuvoje įregistruotas įstaigas.

14. Valstybės institucija, priėmusi sprendimą suteikti įstaigai įgaliojimus, per penkias darbo dienas nuo sprendimo priėmimo išduoda įstaigai įgaliojimą (pagal priedą) ir apie tai raštu praneša Potencialiai pavojingų įrenginių valstybės registro tvarkymo įstaigai.

15. Valstybės institucijos sprendimas dėl įgaliojimų suteikimo įteisinamas vadovo įsakymu, kuris nustatytąja tvarka skelbiamas „Valstybės žinių“ priede „Informaciniai pranešimai“ ir kuriame turi būti nurodyta:

15.1. suteikiamų įgaliojimų tikrinti konkrečios grupės (grupių) ar kategorijos (kategorijų) potencialiai pavojingų įrenginių techninę būklę pavadinimai;

15.2. įgaliojimų tikrinti įrenginių techninę būklę suteikimo įstaigai data.

16. Įgaliojimus gavusi įstaiga pradėti teikti įrenginių techninės būklės tikrinimo paslaugas gali tik turėdama civilinės atsakomybės draudimo sutartį.

17. Valstybės institucijai nustačius, kad įgaliota įrenginių techninės būklės tikrinimo įstaiga nesilaiko reikalavimų, kurių laikytis yra įsipareigojusi, įstaiga raštu informuojama apie nustatytus pažeidimus, jai nurodoma, per kiek laiko leidžiama pažeidimus pašalinti. Jeigu per nustatytąjį laiką įstaiga pažeidimų nepašalina, įgaliojimai jai panaikinami. Valstybės institucijos sprendimas dėl įstaigos įgaliojimų panaikinimo skelbiamas „Valstybės žinių“ priede „Informaciniai pranešimai“.

18. Valstybės institucijos sprendimus atsisakyti suteikti įgaliojimus ar juos panaikinti įstaiga gali įstatymų nustatyta tvarka apskųsti teismui.

V. BAIGIAMOSIOS NUOSTATOS

19. Įgaliotos įrenginių techninės būklės tikrinimo įstaigos gali teikti paslaugas visiems ūkio subjektams, veikiantiems Lietuvoje. Paslaugų teikimo sutartys įstaigos vadovo nustatyta tvarka registruojamos žurnale (nurodomas sutarties numeris, ūkio subjekto, su kuriuo sudaroma sutartis, duomenys ir įrenginių, kurių techninė būklė bus tikrinama, pavadinimai), kad prireikus suinteresuotos institucijos galėtų gauti informaciją apie įstaigos vykdomus darbus.

20. Įgaliotos įrenginių techninės būklės tikrinimo įstaigos, sudariusios sutartis su įrenginių savininkais, teikia jiems mokamas paslaugas. Jos privalo užtikrinti teikiamų paslaugų kokybę ir pagrįstas paslaugų kainas, kurios neturi viršyti nustatytųjų Lietuvos Respublikos Vyriausybės.

21. Iki įsigalios pagal ES direktyvas parengti ir patvirtinti techniniai reglamentai, reglamentuojantys atskirų grupių įrenginių tiekimą į rinką, įgaliotos įstaigos įrenginių priežiūros teisės aktų nustatyta tvarka ir vadovaudamosi įrenginių techniniais dokumentais vertina, kaip fiziniai ir juridiniai asmenys pasirengę montuoti, remontuoti bei modifikuoti įrenginius, ir išduoda pažymą apie tai, kad fiziniai ir juridiniai asmenys pasirengę montuoti, remontuoti bei modifikuoti įrenginius.

22. Įgaliotos įrenginių techninės būklės tikrinimo įstaigos teikia valstybės institucijoms, atsakingoms už atskirų kategorijų įrenginių priežiūros organizavimą, informaciją apie savo veiklą – kasmet iki kovo 15 dienos pateikia metinę įstaigos veiklos ataskaitą.

______________

Įgaliojimų suteikimo viešosioms įstaigoms

tikrinti potencialiai pavojingų įrenginių

techninę būklę tvarkos

priedas

(valstybės institucijos, teikiančios įgaliojimus tikrinti potencialiai pavojingų įrenginių techninę būklę,

pavadinimas)

(institucijos duomenys)

ĮGALIOJIMAS

TIKRINTI POTENCIALIAI PAVOJINGŲ ĮRENGINIŲ TECHNINĘ BŪKLĘ

____________ Nr. _________

(data)

Viešajai įstaigai

suteikiami įgaliojimai tikrinti	grupės(-ių)

kategorijos(-ų) potencialiai pavojingų įrenginių techninę būklę.

(pareigos)	(parašas)	(vardas ir pavardė)

A. V.

______________

Patvirtinta

Lietuvos Respublikos Vyriausybės

2001 m. birželio 29 d. nutarimu Nr. 817

ĮRENGINIŲ TECHNINĖS BŪKLĖS TIKRINIMO ĮSTAIGŲ KOLEGIALIŲ VALDYMO ORGANŲ SUDARYMO TVARKA

1. Viešoji įstaiga, kuriai valstybės institucija suteikia įgaliojimus tikrinti potencialiai pavojingų įrenginių techninę būklę (toliau vadinama – įgaliojimai), Lietuvos Respublikos viešųjų įstaigų įstatymo ir Lietuvos Respublikos potencialiai pavojingų įrenginių priežiūros įstatymo nustatyta tvarka sudaro kolegialų viešosios įstaigos valdymo organą (tarybą ar valdybą).

2. Į kolegialų valdymo organą (tarybą ar valdybą) skiriami:

2.1. valstybės institucijos, suteikusios įgaliojimus, atstovas (atstovai);

2.2. viešosios įstaigos dalininkų (savininkų) atstovas (atstovai);

2.3. įrenginių savininkų atstovas (atstovai).

3. Šios tvarkos 2 punkte nurodytos institucijos, įstaigos ir įrenginių savininkai į kolegialų valdymo organą skiria po vienodą skaičių atstovų. Kai viešosios įstaigos steigėjas ir įgaliojimus suteikianti valstybės institucija yra tas pats juridinis asmuo, į kolegialų valdymo organą skiriamų įgaliojimus suteikusios valstybės institucijos atstovų skaičius negali viršyti pusės (tarybos ar valdybos) narių skaičiaus.

4. Valstybės institucijos ir viešosios įstaigos atstovus į kolegialius valdymo organus skiria ir iš jų atleidžia institucijos ar įstaigos vadovo įsakymu.

5. Įrenginių savininkų atstovus priklausomai nuo viešosios įstaigos tikrinamų potencialiai pavojingų įrenginių grupės (grupių) ir kategorijos (kategorijų) skiria įrenginių savininkų asociacijos arba kitos įmonių susivienijimų organizacijos, o paskirtų į kolegialų valdymo organą (tarybą ar valdybą) atstovų sąrašą įsakymu tvirtina įgaliojimus suteikusi valstybės institucija.

6. Jeigu viešoji įstaiga iki įgaliojimų jai suteikimo buvo įsteigusi kolegialų valdymo organą (tarybą ar valdybą), po įgaliojimų suteikimo taryba ar valdyba sudaroma iš naujo ir jos sudėtis turi atitikti šios tvarkos 2 ir 3 punktų reikalavimus.

7. Įgaliojimus gavusios viešosios įstaigos kolegialaus valdymo organo (tarybos ar valdybos) kompetencija, funkcijos, darbo apmokėjimo tvarka ir atsakomybė nustatomos viešosios įstaigos įstatuose.

______________